C 228/156
SK
Úradný vestník Európskej únie
29.6.2023
1.5.
EHSV tiež odporúča, aby sa okrem zmeny stropov de minimis objasnili aj tieto aspekty: i) širšie vymedzenie pojmu „sociálne bývanie“; ii) lepšie vymedzenie pojmu „primerané ziskové rozpätie“, pričom sa zváži rozlišovanie podnikov sociálneho hospodárstva, ktorých hospodárske zisky sú spojené so sociálnym účelom, a iii) pojem „zlyhanie trhu“. 1.6.
Pokiaľ ide o pojem „primerané ziskové rozpätie“, EHSV poznamenáva, že by bolo užitočné, ak by Komisia mohla určiť kritériá a ukazovatele, ktoré by umožnili korelovať ziskové rozpätie v prospech hospodárskych subjektov v súlade s ich schopnosťou sledovať ciele všeobecného záujmu, čím by sa vytvorili pozitívne sociálne účinky.
2.
Všeobecné pripomienky 2.1.
Komisia v pracovnom dokumente útvarov s názvom Evaluation of the State subsidy rules for health and social services of general economic interest („SGEIs“) and of the SGEI de minimis Regulation [Hodnotenie pravidiel štátnej pomoci na zdravotnícke a sociálne služby všeobecného hospodárskeho záujmu a nariadenia o pomoci de minimis v súvislosti s poskytovaním služieb všeobecného hospodárskeho záujmu – neoficiálny preklad] zhrnula výsledky svojho hodnotenia Almuniovho balíka, ktorý je v platnosti od roku 2012. 2.2.
Pokiaľ ide o zdravotnícke a sociálne služby, balík z roku 2012 sledoval tieto hlavné ciele: i) zjednodušenie kritérií zlučiteľnosti a ii) zníženie administratívneho zaťaženia v členských štátoch, ktoré chcú odmeňovať podniky poverené poskytovaním služieb všeobecného hospodárskeho záujmu zraniteľným skupinám za spravodlivých a finančne prijateľných podmienok. 2.3.
Účelom hodnotenia Komisie je preto zistiť, do akej miery pravidlá uplatniteľné na zdravotnícke a sociálne služby dosiahli svoje ciele a či sú takéto pravidlá v súčasnom sociálnom a hospodárskom scenári stále primerané. 2.4.
V hodnotení Komisie sa konkrétne posudzuje účinnosť, efektívnosť, koherentnosť a pridaná hodnota EÚ pravidiel v oblasti služieb všeobecného hospodárskeho záujmu uplatňovaných na zdravotnícke a sociálne služby za posledných 10 rokov, pričom pozornosť sa venuje pochopeniu konkrétnych problémov, s ktorými sa členské štáty doteraz stretávali pri vykonávaní uvedených pravidiel.
Účelom hodnotenia je tiež posúdiť, ako sa uplatňovalo nariadenie o pomoci de minimis v súvislosti s poskytovaním služieb všeobecného hospodárskeho záujmu. 2.5.
Z analýzy Komisie vyplýva, že balík týkajúci sa služieb všeobecného hospodárskeho záujmu z roku 2012 je z hľadiska objasnenia a zjednodušenia pomerne účinný, pretože sa ním zjednodušil balík týkajúci sa služieb všeobecného hospodárskeho záujmu z roku 2005 zavedením napríklad nariadenia de minimis špecifického pre služby všeobecného hospodárskeho záujmu.
Zároveň sa ním objasnili a spresnili určité základné pojmy relevantné pre uplatňovanie pravidiel v oblasti služieb všeobecného hospodárskeho záujmu. 2.6.
Z hodnotenia však vyplýva, že stále existuje priestor na zlepšenie, najmä objasnením niektorých kľúčových pojmov týkajúcich sa rozsahu pôsobnosti článku 107 Zmluvy o fungovaní Európskej únie (ZFEÚ) a právneho rámca špecifického pre služby všeobecného hospodárskeho záujmu, ako napríklad: i) hospodárska/nehospodárska činnosť; ii) vplyv na obchod; iii) primeraný zisk; iv) zlyhanie trhu a v) sociálne bývanie.
V hodnotení sa takisto zdôrazňuje možnosť zvýšiť v súčasnosti platný strop de minimis v súvislosti s poskytovaním služieb všeobecného hospodárskeho záujmu a široký konsenzus medzi zainteresovanými stranami v tejto súvislosti. 2.7.
Pokiaľ ide o efektívnosť, z hodnotenia vyplýva, že nariadenie o pomoci de minimis v súvislosti s poskytovaním služieb všeobecného hospodárskeho záujmu a zmena rozhodnutia o službách všeobecného hospodárskeho záujmu vykonaná v roku 2012 dokázali znížiť administratívnu záťaž verejných orgánov, i keď toto zaťaženie by sa mohlo znížiť ešte viac.
Ďalšie zhromaždené dôkazy naznačujú, že by sa mali znížiť náklady spojené s uplatňovaním požiadaviek stanovených v pravidlách v oblasti služieb všeobecného hospodárskeho záujmu. 2.8.
Pokiaľ ide o súdržnosť, z hodnotenia vyplýva, že pravidlá štátnej pomoci zakotvené v balíku týkajúcom sa služieb všeobecného hospodárskeho záujmu z roku 2012 sú vnútorne koherentné a môžu zabezpečiť lepšie rozdelenie úloh medzi členské štáty a Komisiu a priniesť pridanú hodnotu EÚ, ktorú vo veľkej miere uznávajú verejné aj súkromné zainteresované strany. 2.9.
Vo všeobecnosti panuje zhoda v tom, že balíkom týkajúcim sa služieb všeobecného hospodárskeho záujmu z roku 2012 sa členským štátom podarilo zaručiť stabilné právne prostredie a je vhodný na uspokojenie potrieb v rámci EÚ.
Dôsledky a neistoty spojené s krízou spôsobenou ochorením COVID-19 a ruskou inváziou na Ukrajinu však ešte neboli v plnej miere posúdené a v budúcnosti možno pokračovať v niektorých ďalších zlepšeniach.